A Volksparkban épült első városi stadion az Altonai Stadion volt. Az 1925. szeptember 11-én felavatott pályán 50 000-en szurkolhattak. 1927-től nemzetközi mérkőzéseket is játszottak a stadionban és 1928-ban itt került sor a német bajnokság döntőjére. A háborúban súlyosan megrongálódott stadiont 1953-ban nyitották meg újra. A Volksparkstadionnak nevezett létesítmény számos nemzetközi mérkőzésnek adott otthont. 1974-ben 3 világbajnoki találkozót rendeztek a stadionban, közöttük NDK és az NSZK válogatottjának mérkőzését, amelyen a keleti együttes először tudta legyőzni a nyugatit. Az 1988-as Európa-bajnokságon mindössze egy mérkőzést játszottak Hamburgban, ekkor 61 000 néző foglalhatott helyet.